El Grup Scout Impeesa 243 de Burjassot compleix 45 anys
2025-07-24

Es podria dir que, a la seua edat, el Grup Scout Impeesa 243 de Burjassot, fundat en 1970, ha aconseguit la seua plena maduresa. En 2015, compleix 45 anys i vol celebrar aquesta data redona amb la mateixa il·lusió que han mantingut i de la qual presumeixen, des dels seus inicis. La festa de celebració d’aquests 45 anys tindrà lloc dissabte que ve 27 de juny, en el Centre Social Díaz Pintado, a partir de les 18 h.

La jornada festiva començarà amb una assemblea que tindrà lloc a les 18 h, sobre el Campament que el Grup Scout burjassoter celebrarà aquest estiu. Se’n van, ni més ni menys, que a Suïssa, concretament, al campament Kandersteg. Emmarcat en l’impressionant entorn dels Alps i a 60 km de Berna, es tracta d’un centre en el qual, cada estiu, es reuneixen centenars de scouts arribats de tot el món.

A partir de les 19 h, començarà la diversió amb una sèrie d’actes organitzats per les diferents seccions del Grup Scout de Burjassot i, a les 21.30 h, tots els assistents s’asseuran a la taula per gaudir d’un sopar de cabasset i confraternitat en la qual s’ajuntaran nombroses generacions de scouts. Durant la vetlada, es projectaran fotografies d’aquests 45 anys d’història del Impeesa 243, facilitades pels mateixos scouts. De fet, des del grup, s’anima a totes aquelles persones que hagen format part d’aquesta gran família a enviar les seues fotografies, abans del 26 de juny, a aniversarioimpeesa@outlook.es.